སྤྱན་རས་གཟིགས་ལ་བརྟེན་པའི་བླ་མའི་རྣལ་འབྱོར་ཡན་ལག་དང་བཅས་པ་གྲུ་འཛིན་ཞིང་དུ་བགྲོད་པའི་ཉེ་ལམ་ཞེས་བྱ་བ་བཞུགས་སོ།  ། དབྱིངས་རིག་དག་པའི་མཁའ་ལས་འགྲོ་བ་རྣམས།  ། ཞལ་དཀྱིལ་ཟླ་བའི་འཛུམ་གྱིས་དབུགས་འབྱིན་པ།  ། ཐུགས་རྗེ་ག་བུར་གཏེར་གྱུར་སྤྱན་རས་གཟིགས།  ། སྐྱོབ་པ་མཚུངས་མེད་དེ་ལ་གུས་བཏུད་ནས།  ། སྐལ་ལྡན་རྣམས་ཀྱིས་རང་ལ་མ་ནོར་ལམ།  ། སྟོན་མཛད་རྩ་བའི་བླ་མ་སྤྱན་རས་གཟིགས།  ། དབྱེར་མེད་སྐྱབས་གསུམ་ཀུན་འདུས་བདག་ཉིད་ལ།  ། མཆོད་ཅིང་གསོལ་བ་འདེབས་ཚུལ་མདོ་ཙམ་འགོད།  ། འདིར་བླ་མ་དང་འཕགས་པ་ཐུགས་རྗེ་ཆེན་པོ་ངོ་བོ་དབྱེར་མེད་དུ་བྱས་ནས་གསོལ་བ་འདེབས་པའི་རྣལ་འབྱོར་ཉམས་སུ་ལེན་པའི་ཚུལ་ལ་གཉིས།  དངོས་དང་དེའི་ཡན་ལག་གོ། དང་པོ་ནི།  སྐྱབས་འགྲོ་སེམས་བསྐྱེད་ཚད་མེད་བཞི་བསྒོམ་པ་རྣམས་སྤྱི་ལྟར་སྔོན་དུ་བཏང་།  རང་ཉིད་འཕགས་པ་སྤྱན་རས་གཟིགས་སུ་གསལ་བའི་སྐུ་ལས་འོད་ཟེར་འཕྲོས།  སྣོད་བཅུད་ཐམས་ཅད་ལ་ཕོག་པས།  སྣོད་ཐམས་ཅད་གཞལ་ཡས་ཁང་དང་བཅུད་ཀྱི་སེམས་ཅན་ཐམས་ཅད་ལྷ་དང་ལྷ་མོའི་རང་བཞིན་གྱི་དག་པ་རབ་འབྱམས་འབའ་ཞིག་ཏུ་གྱུར་པར་བསམ་ལ།  སྣོད་བཅུད་སྦྱངས་བསྒྱུར་བྱ།  ཨོཾ་ཨཱཿཧཱུ།  ལན་གསུམ་བརྗོད་ལ།  ངོ་བོ་ཟག་མེད་ཀྱི་ཡེ་ཤེས་ལ།  རྣམ་པ་མཆོད་རྫས་ཀྱི་བྱེ་བྲག་བསམ་གྱིས་མི་ཁྱབ་པ།  བྱེད་ལས་དབང་པོ་དྲུག་གི་སྤྱོད་ཡུལ་དུ་ཟག་པ་མེད་པའི་བདེ་བ་ཁྱད་པར་ཅན་བསྐྱེད་པས་ས་དང་བར་སྣང་ནམ་མཁའི་ཁྱོན་ཐམས་ཅད་ཡོངས་སུ་གང་བར་གྱུར།  ཅེས་མཆོད་རྫས་བྱིན་གྱིས་བརླབ།  དངོས་གཞི་ནི།  རང་གི་མདུན་གྱི་ནམ་མཁར་སེང་གེས་བཏེགས་པའི་རིན་པོ་ཆེའི་ཁྲི་མཐོ་ཞིང་ཡངས་པའི་སྟེང་དུ་པདྨ་དང་ཟླ་བའི་གདན་ལ་ངོ་བོ་རང་གི་དྲིན་ཅན་རྩ་བའི་བླ་མ་དུས་གསུམ་སངས་རྒྱས་ཀུན་གྱི་བདག་ཉིད་ཡིན་པ་ལ་རྣམ་པ་འཕགས་པ་སྤྱན་རས་གཟིགས་དབང་ཕྱུག་སྐུ་མདོག་གངས་རི་ལ་ཉི་འོད་ཀྱིས་ཕོག་པ་ལྟར་དཀར་ཞིང་འཚེར་བ།  ཞལ་གཅིག་ཕྱག་བཞིའི་དང་པོ་གཉིས་ཐུགས་ཀར་ཐལ་མོ་སྦྱར་བ།  གཡས་གཉིས་པས་ནོར་བུ་ཆུ་ཤེལ་གྱི་འཕྲེང་བ་བརྒྱ་རྩ་བརྒྱད་འདྲེན་པའི་ཚུལ་གྱིས་འཛིན་པ།  གཡོན་གཉིས་པས་དུས་གསུམ་སངས་རྒྱས་མཚོན་པའི་འབྲས་བུ་དང་།  མེ་ཏོག་ཁ་ཕྱེ་བ་དང་།  གང་བུ་གསུམ་གྱིས་མཚོན་པའི་པད་དཀར་སྡོང་པོའི་ཡུ་བ་ནས་འཛིན་པ།  དབུ་སྐྲ་རལ་པའི་ཐོར་ཚུགས་ཅན་རིན་པོ་ཆེའི་རྒྱན་དང་དར་སྣ་ཚོགས་ཀྱི་ན་བཟའ་ཀླུབས་པ།  ཞབས་གཉིས་རྡོ་རྗེའི་སྐྱིལ་ཀྲུང་ཅན།  འཛུམ་པ་ཞི་བ་སྒེག་པའི་ཉམས་ཀྱིས་འོད་ཟེར་གྱི་དྲ་བ་མུ་མེད་དུ་འཕྲོ་བའི་དབུས་ན་བཞུགས་པར་གྱུར།  དེའི་སྤྱི་བོར་ཨོཾ།  མགྲིན་པར་ཨཱཿཐུགས་ཀར་ཧཱུཾ་དང་ཧྲཱིཿཡིག་གིས་མཚན་པར་གྱུར།  ཐུགས་ཀའི་ས་བོན་ལས་འོད་ཟེར་འཕྲོས་པས།  པོ་ཏ་ལ་སོགས་ཕྱོགས་བཅུའི་ཞིང་ཁམས་ཐམས་ཅད་ནས་བླ་མ་ཡི་དམ་རྒྱལ་བ་སྲས་བཅས་ཉན་རང་སྲུང་མའི་ཚོགས་དང་བཅས་པའི་སྐྱབས་གནས་མ་ལུས་པ་སྤྱན་དྲངས། མཚན་མ་བྲལ་ཡང་ཐུགས་རྗེའི་ཉི་མའི་འོད།  ། འགྲོ་བློའི་བུ་ག་ཇི་སྙེད་ལ་འཇུག་པས།  ། རྒུད་པའི་སྨག་རུམ་སེལ་མཛད་གྲུ་འཛིན་བདག། མ་ལུས་སྐྱབས་གནས་འཁོར་བཅས་གནས་འདིར་གཤེགས།  ། ཛཿཧཱུཾ་བཾ་ཧོཿདམ་ཚིག་པ་ལ་གཉིས་སུ་མེད་པར་ཐིམ་པས་དེ་ཉིད་སྐྱབས་གནས་ཀུན་འདུས་ཀྱི་བདག་ཉིད་ཆེན་པོར་གྱུར།  རབ་འབྱམས་རྒྱལ་བའི་གསང་གསུམ་གཅིག་བསྡུས་ནས།  ། བཤེས་གཉེན་ཚུལ་གྱིས་སྐལ་དམན་བདག་ཅག་ལ།  ། མ་ནོར་ལམ་བཟང་སྟོན་པའི་བཀའ་དྲིན་ཅན།  ། བླ་མ་ཐུགས་རྗེ་ཆེན་པོ་ལ་ཕྱག་འཚལ།  ། སྡུག་བསྔལ་གྱིས་མནར་མགོན་སྐྱབས་དང་བྲལ་བའི།  ། ཉམ་ཐག་རྣམས་ལ་ཐུགས་རྗེའི་སྤྱན་རས་ཀྱིས།  ། གཟིགས་པ་དུས་ལས་མི་ཡོལ་སྐྱབས་ཀྱི་མཆོག། འཕགས་མཆོག་སྙིང་རྗེའི་གཏེར་ལ་ཕྱག་འཚལ་ལོ།  ། བླ་མ་འཕགས་མཆོག་སྤྱན་རས་གཟིགས་མགོན་ལ།  ། བདག་ལུས་ཞིང་གི་རྡུལ་སྙེད་རབ་སྤྲུལ་ཏེ།  ། བསྟོད་དབྱངས་རྒྱ་མཚོས་བསྟོད་ཅིང་དཔག་ཡས་ཀྱི།  ། ཡོན་ཏན་དྲན་པས་སྒོ་གསུམ་ཕྱག་བགྱིའོ།  ། ཞེས་པས་ཕྱག་བྱ།  ཕྱོགས་དུས་ཀུན་ན་མཆོད་ཡོན་ཅི་མཆིས་རྣམས།  ། སྤྱན་རས་གཟིགས་ལ་ཕུལ་བས་འགྲོ་བ་ཀུན།  ། ལས་དང་ཉོན་མོངས་དྲི་མ་ཀུན་དག་ནས།  ། ཟག་མེད་བདེ་དགའ་རྒྱ་མཚོར་སྤྱོད་པར་ཤོག། པཱཏྱཾ།  ཕྱོགས་དུས་ཀུན་ན་མེ་ཏོག་ཅི་མཆིས་པ།  ། སྤྱན་རས་གཟིགས་ལ་ཕུལ་བས་འགྲོ་བ་ཀུན།  ། གནས་སྐབས་མཐར་ཐུག་བདེ་བའི་འབྲས་འབྱུང་བའི།  ། སྦྱིན་པའི་མེ་ཏོག་ཕྱོགས་བཅུར་རྒྱས་པར་ཤོག། པུཥྤེ།  ཕྱོགས་དུས་ཀུན་ན་བདུག་སྤོས་ཅི་མཆིས་པ།  ། སྤྱན་རས་གཟིགས་ལ་ཕུལ་བས་འགྲོ་བ་ཀུན།  ། འཕགས་པ་དགྱེས་ཤིང་འགྲོ་ཀུན་བདེ་བྱེད་པའི།  ། ཚུལ་ཁྲིམས་དྲི་ཞིམ་རྒྱུན་མི་འཆད་པར་ཤོག། དྷུ་པེ།  ཕྱོགས་དུས་ཀུན་ན་སྣང་གསལ་ཅི་མཆིས་པ།  ། སྤྱན་རས་གཟུགས་ལ་ཕུལ་བས་འགྲོ་བ་ཀུན།  ། ཉོན་མོངས་སྡུག་བསྔལ་མུན་པ་ཀུན་སེལ་བའི།  ། བཟོད་པའི་སྒྲོན་མེ་རབ་ཏུ་རྒྱས་པར་ཤོག། ཨཱ་ལོ་ཀེ། ཕྱོགས་དུས་ཀུན་ན་དྲི་མཆོག་ཅི་མཆིས་པ།  ། སྤྱན་རས་གཟིགས་ལ་ཕུལ་བས་འགྲོ་བ་ཀུན།  ། སྐྱོ་ངལ་མེད་པར་གཞན་དོན་ལ་སྤྲོ་བའི།  ། བརྩོན་འགྲུས་དྲི་ཡིས་བྱུགས་པའི་སེམས་ལྡན་ཤོག། གནྡྷེ།  ཕྱོགས་དུས་ཀུན་ན་ཞལ་ཟས་ཅི་མཆིས་པ།  ། སྤྱན་རས་གཟིགས་ལ་ཕུལ་བས་འགྲོ་བ་ཀུན།  ། ཟག་མེད་བདེ་བས་ལུས་སེམས་ཚིམ་བྱེད་པའི།  ། བསམ་གཏན་ཟས་ལ་རྟག་ཏུ་སྤྱོད་པར་ཤོག། ནཻ་ཝི་དྱེ།  ཕྱོགས་དུས་ཀུན་ན་སིལ་སྙན་ཅི་མཆིས་པ།  ། སྤྱན་རས་གཟིགས་ལ་ཕུལ་བས་འགྲོ་བ་ཀུན།  ། ཟབ་དང་རྒྱ་ཆེ་ཆོས་ཀྱི་དོན་སྟོན་པའི།  ། ཤེས་རབ་སྒྲ་སྙན་ཕྱོགས་བཅུར་སྒྲོགས་པར་ཤོག། ཤཔྟ།  ཕྱོགས་དུས་ཀུན་ནས་གཟུགས་སྒྲ་དྲི་རོ་རེག། ཁྱད་འཕགས་འདོད་ཡོན་རྣམ་ལྔ་ཅི་མཆིས་རྣམས།  ། སྤྱན་རས་གཟིགས་ལ་ཕུལ་བས་འགྲོ་བ་ཀུན།  ། ཡེ་ཤེས་ལྔ་ལྡན་རྒྱལ་བའི་སྐུ་ཐོབ་ཤོག། པཉྩ་ཀཱ་མ་གུ་ཎ།  ཕྱོགས་དུས་ཀུན་ན་རིན་ཆེན་སྣ་བདུན་དང་།  ། ཉེ་བའི་རིན་ཆེན་སྣ་བདུན་ཅི་མཆིས་རྣམས།  ། སྤྱན་རས་གཟིགས་ལ་ཕུལ་བས་འགྲོ་བ་ཀུན།  ། འཕགས་པའི་ནོར་བདུན་དག་ལ་སྤྱོད་པར་ཤོག། མ་ཧཱ་སཔྟ་རཏྣ།  ཕྱོགས་དུས་ཀུན་ན་བཀྲ་ཤིས་རྟགས་རྫས་བརྒྱད།  ། ཇི་སྙེད་མཆིས་རྣམས་སྤྱན་རས་གཟིགས་མགོན་ལ།  ། གུས་པས་ཕུལ་བས་འགྲོ་ཀུན་སྲིད་ཞི་ཡི།  ། དགེ་མཚན་ཕུན་ཚོགས་དཔལ་ལ་སྤྱོད་པར་ཤོག། ཨཥྚ་མངྒ་ལ།  ཕྱོགས་དུས་ཀུན་ན་བདག་པོས་མ་བཟུང་བའི།  ། ཡིད་འོང་མཆོད་པའི་ཡོ་བྱད་ཅི་མཆིས་པ།  སྤྱན་རས་གཟིགས་ལ་གུས་པས་འབུལ་ལགས་ཀྱི།  ། བདག་གི་དོན་སླད་ཁྱེད་ཀྱི་མཐུས་བཞེས་ཤིག། རིན་ཆེན་བུམ་པ་དྲི་ཞིམ་སྤོས་ཀྱི་ཆུ།  ། སྲབ་འཇམ་ཡང་ཞིང་མཛེས་པ་ལྷ་ཡི་གོས།  ། རིན་ཆེན་སྣ་ཚོགས་རྒྱན་ཕྲེང་ཡིད་དུ་འོང་།  ། བླ་མ་སྤྱན་རས་གཟིགས་ལ་གུས་པས་འབུལ།  ། སྣ་ཚོགས་རྒྱན་གྱིས་སྤྲས་པའི་གཞལ་མེད་ཁང་།  ། རིན་ཆེན་གདུགས་མཛེས་གསེར་གྱི་ཡུ་བ་ཅན།  ། བླ་རེ་རྒྱལ་མཚན་འཕན་སོགས་ཁྱད་འཕགས་རྣམས།  ། བླ་མ་སྤྱན་རས་གཟིགས་ལ་གུས་པས་འབུལ།  ། དད་དང་སྙིང་རྗེའི་ཤུགས་ཀྱིས་བདག་གི་ལུས།  ། འགྲོ་ཀུན་ཕན་བདེའི་བྱ་བ་སྒྲུབ་སླད་དུ།  ། སྤྱན་རས་གཟིགས་ཀྱི་བྲན་དུ་ལེགས་ཕུལ་ནས།  ། དངོས་སམ་བསམ་པས་གཞན་དོན་ཅི་ནུས་བགྱིས།  ། ས་གཞི་སྤོས་ཀྱིས་བྱུགས་ཤིང་མེ་ཏོག་བཀྲམ།  ། ཞེས་སོགས་ཀྱིས་མཆོད་པའི་བྱེ་བྲག་སྣ་ཚོགས་པ་འབུལ།  དེ་ནས་སྤྲོ་ན་མཚམས་འདིར་སྤྱི་བཤགས་དང་ལྟུང་བཤགས་སོགས་འདོན།  བཤགས་སོགས་ཡན་ལག་ལྷག་མ་རྣམས་ནི།  བཟང་སྤྱོད་ལས་འབྱུང་བའི།  འདོད་ཆགས་ཞེ་སྡང་གཏི་མུག་དབང་གིས་ནི།  ། ཞེས་སོགས་སམ།  ཡང་ན།  ཐོག་མེད་དུས་ནས་མི་དགེ་སྡིག་པའི་ལས།  ། ཞེས་པ་ནས།  ཟུང་འཇུག་རྡོ་རྗེ་འཆང་དབང་ཐོབ་ཕྱིར་བསྔོ།  ། ཞེས་པའི་བར་བླ་མཆོད་ལས་འབྱུང་བ་བཞིན་བྱས་ཀྱང་ལེགས།  དེ་ནས་མནྜལ་རྒྱས་པར་ཕུལ་ཏེ།  གདུང་བའི་དབྱངས་ཀྱིས་གསོལ་བ་འདེབས་པ་འདི་བྱ་སྟེ། རབ་དཀར་ཡོན་ཏན་རྡུལ་བརྩེགས་ཀཻ་ལ་ཤ། སྒྲིབ་བྲལ་ཡེ་ཤེས་ཟླ་འབུམ་འོད་ཀྱིས་འཁྱུད།  ། བརྩེ་ཆེན་སྤྱན་གྱིས་འགྲོ་ལ་རྟག་ཏུ་གཟིགས།  ། བླ་མེད་མགོན་པོ་མཆོག་དེ་བདག་གིས་བསྟོད།  ། ཚོན་བརྒྱས་བཀྲ་བའི་འདབ་སྟོང་གེ་སར་རྩེར།  ། བྱང་སེམས་ཆུ་ཤེལ་མཎྜལ་རྒྱས་པའི་སྟེང་།  ། ཡིད་འོང་ཁ་བའི་རི་ལྟར་རབ་མཛེས་སྐུ།  ། འགྲོ་བའི་སྐྱབས་སུ་བཞུགས་ཁྱོད་ཡུད་ཙམ་དགོངས།  ། སྡུག་བསྔལ་གྱིས་མནར་སྐྱེ་དགུ་སྐྱོབ་པའི་ཕྱིར།  ། རྣམ་ཀུན་ཕྱག་གཉིས་ཐལ་མོ་རབ་སྦྱར་ཏེ།  ། གངྒའི་བྱེ་སྙེད་རྒྱལ་བའི་ཐུགས་རྗེ་མཆོག། བསྐུལ་ལ་རྟག་ཏུ་བརྩོན་མཛད་ཁྱོད་ལ་འདུད།  ། སྲིད་མཚོར་བྱིང་བའི་མཐའ་ཡས་འགྲོ་བ་རྣམས།  ། བྱམས་བརྩེ་བྱང་ཆུབ་སེམས་ཀྱིས་འདྲེན་པ་ཡི།  ། ཐབས་མཁས་མཚོན་ཕྱིར་ཤེལ་དཀར་འཕྲེང་བ་མཆོག། རྒྱུན་དུ་བསྣམས་མཛད་སྐྱབས་མཆོག་ཁྱོད་ལ་འདུད།  ། ཞི་བ་བརྙེས་ཀྱང་ཐུགས་རྗེའི་གཞན་དབང་གིས།  ། སྲིད་པར་གནས་ཀྱང་སྲིད་པའི་སྐྱོན་མ་གོས།  ། མཐའ་བྲལ་ཤེར་ཕྱིན་མཚོན་པའི་པད་དཀར་མཆོག། མཛེས་པར་བསྣམས་པའི་མགོན་པོ་ཁྱོད་ལ་འདུད།  ། ཡིད་འོང་ཉ་རྒྱས་ཟླ་བའི་བཞིན་རས་ནི།  ། ཨུཏྤལ་མཐིང་གའི་སྤྱན་ཟུང་གཡོ་བ་ཅན།  ། མཁའ་ཁྱབ་འགྲོ་ལ་རྟག་ཏུ་གཟིགས་པ་ཡི།  ། མཚུངས་མེད་མགོན་པོ་ཁྱོད་ལ་སྐྱབས་སུ་མཆི།  ། མཐོན་མཐིང་ཟུར་ཕུད་ལྕང་ལོ་བཅིངས་པའི་རྩེར།  ། ཡིད་བཞིན་ནོར་བུས་སྲིད་ཞིའི་མུན་པ་སེལ།  ། རིགས་ཀྱི་བདག་པོར་ཚེ་མཐའ་ཡས་པ་མཆོག། ལྷམ་མེར་བརྗིད་པ་ཁྱོད་ལ་གུས་ཕྱག་འཚལ།  ། ཕྱིན་དྲུག་ཚོགས་གཉིས་མཐར་ཕྱིན་སྤྱོད་པའི་གཏེར།  ། རིན་ཆེན་རྒྱན་དུ་ཤར་བས་སྐུ་ལ་བརྒྱན།  ། ལྷག་བསམ་ལྷ་གོས་ལྷབ་ལྷུབས་གཡོ་བ་ཡི།  ། མཛེས་སྡུག་མིག་གི་བདུད་རྩི་ཁྱོད་ལ་འདུད།  ། སྐུ་ཡི་ཆ་ཤས་བ་སྤུའི་ཁུང་བུ་ལས།  ། མཁའ་ཁྱབ་ཞིང་དུ་སྤྲུལ་པ་སྣ་ཚོགས་སྤྲོ།  ། སྐད་ཅིག་རེ་ལའང་དཔག་མེད་འགྲོ་འདྲེན་པའི།  ། དཔེ་ཟླ་བྲལ་བའི་སྐྱབས་མཆོག་ཁྱོད་ཕྱག་འཚལ།  ། རབ་འབྱམས་ཞིང་གི་རྒྱལ་བ་སྲས་བཅས་ཀྱིས།  ། ཁྱོད་དང་མཚུངས་པའི་འཇིག་རྟེན་མགོན་མེད་ཅེས།  ། རབ་བསྔགས་པུཎྜ་རི་ཀའི་འཕྲེང་བ་ཡིས།  ། རྟག་ཏུ་མཆོད་པར་མཛད་ལ་བདག་སྐྱབས་མཆི།  ། དེ་ལྟར་ཁྱོད་ཀྱི་ཡོན་ཏན་ཕུང་པོ་ཡིས།  ། ཡིད་ཀྱི་བརྟན་པ་འཕྲོག་པའི་ཉམ་ཐག་བདག། རྩེ་གཅིག་གུས་པས་ཁྱོད་སྐུར་བསམ་གཏན་བགྱིས།  ། རིག་སྔགས་བགྲང་ཞིང་ཐལ་སྦྱར་གསོལ་འདེབས་ན།  ། རྨོངས་པའི་མུན་པས་སྒྲིབ་པའི་བློ་མིག་ཅན།  ། ཕྱིར་ཞིང་ཉེས་བརྒྱའི་འཆིང་བས་བཅིངས་གྱུར་པ།  ། ཚུལ་འདི་མགོན་པོ་ཁྱོད་ཀྱིས་ཐུགས་རྗེ་ཡི།  ། ཕྱག་གིས་མྱུར་དུ་འགྲོལ་བར་མི་རིགས་སམ།  ། ཉོན་མོངས་གདུག་པའི་དགྲ་ཡིས་ཡང་ཡང་གཙེས།  ། ལས་ངན་རླུང་ཤུགས་དྲག་པོས་ཀུན་དུ་བདས།  ། སྲིད་པའི་འབྲོག་ཏུ་སྡུག་བསྔལ་མི་ཟད་མྱོང་།  ། བདག་ལ་ཁྱོད་ཀྱིས་ཐུགས་རྗེ་མི་གཟིགས་སམ།  ། བརྣགས་པར་དཀའ་བའི་ཉམ་ཐག་གིས་གཟིར་བའི།  ། མུན་པའི་ཀློང་དུ་ཚུད་ཀྱང་ཁྱོད་དྲན་པའི།  ། དད་པའི་སྣང་བ་ཅུང་ཟད་ཐོབ་པ་འདི།  ། ཡ་མཚན་བརྩེ་བའི་ཡུལ་དུ་མ་ལགས་སམ།  ། གཏིང་ཟབ་ཐར་མེད་ཚ་གྲང་དམྱལ་བ་དང་།  ། ཡི་དྭགས་དུད་འགྲོའི་གནས་སུ་ལྷུང་བའི་ཚེ།  ། ད་གཟོད་མཚན་རབ་ཕྱག་ཟུང་བརྐྱང་གྱུར་ཀྱང་།  ། ཐུགས་རྗེ་དུས་ལས་ཡོལ་བ་མ་ལགས་སམ།  ། གལ་ཏེ་ས་ལམ་མཐོན་པོའི་རྟོགས་པ་མཆོག། ཐོབ་ནས་སྲིད་པའི་ཡ་ང་དང་བྲལ་ཏེ།  ། གཞན་དག་གྲོལ་པའི་ནུས་པ་རྫོགས་པའི་ཚེ།  ། ཁྱེད་ལ་བདག་གིས་ཆེད་ཆེར་ལྟོས་ཅི་དགོས།  ། བྱིས་པ་ཆུང་ངུས་མི་རིགས་བརྒྱ་སྨྲས་ཀྱང་།  ། འཇིག་རྟེན་མ་རྣམས་ཕྱི་ཕྱིར་བརྩེ་བྱེད་ན།  ། ངེས་པར་ཉམ་ཐག་འོ་དོད་འབོད་འདི་ལ།  ། ཐུགས་རྗེའི་གཏེར་ཁྱོད་བརྩེ་བྲལ་ཇི་ལྟར་རིགས།  ། སྙིགས་དུས་ཚེ་ཐུང་ཕྱི་ནང་འགལ་རྐྱེན་མང་།  ། བྱིས་པའི་བློ་གྲོས་ཡུན་རིང་བརྟན་དཀའ་བས།  ། མགོན་ཁྱོད་ཕྱི་བཤོལ་མཛད་པའི་ལོངས་མ་མཆིས།  ། དེ་ཕྱིར་ད་ལྟ་ཉིད་དུ་བསྐྱབ་ཏུ་གསོལ།  ། བླང་དོར་འབྱེད་པའི་ཤེས་རབ་སྣང་བ་སྩོལ།  ། ཟབ་རྒྱས་ཆོས་དབྱངས་སྙན་པོས་རྟག་དབུགས་ཕྱུང་།  ། ལྟ་བས་མི་ངོམས་ཞལ་བཟང་མྱུར་དུ་སྟོན།  ། ཟླ་བྲལ་ཕྱག་ཟུང་བདག་གི་སྤྱི་བོར་ཞོག། ཉོན་མོངས་དགྲ་བོའི་དཔུང་ཚོགས་གཞོམ་པར་མཛོད།  ། ལས་རླུང་དྲག་པོའི་རྒྱུ་བ་བཅད་དུ་གསོལ།  ། སྐྱེ་འཆི་འཁོར་བའི་མཚོ་ལས་བསྒྲལ་དུ་གསོལ།  ། ཐར་པའི་གྲོང་ཁྱེར་ཆེན་པོར་དྲང་དུ་གསོལ།  ། འདི་དང་ཕྱི་མ་གར་གནས་གར་སྐྱེས་ཀྱང་།  ། མགོན་པོ་ཁྱོད་ཀྱིས་བདག་གི་བཤེས་མཛད་དེ།  ། ཟབ་རྒྱས་དམ་པའི་ཆོས་ཀྱི་བདུད་རྩི་ཡིས།  ། བདག་རྒྱུད་སྨིན་ཅིང་ཕྲོལ་བར་བྱིན་གྱིས་རློབས།  ། རིན་ཆེན་བྱང་ཆུབ་སེམས་ཀྱི་རྟ་ཞོན་ནས།  ། མཐའ་བྲལ་རྟེན་འབྲེལ་ཟབ་མོའི་མཚོན་རྣོན་ཐོགས།  ། ལོག་སྨྲ་མཐར་འཛིན་དགྲ་སྡེ་གཞོམ་པ་ལ།  ། མཚུངས་མེད་དཔའ་བོ་ཆེན་པོར་བདག་བྱིན་རློབས།  ། ཐེག་ཆེན་ལམ